২০০৯–১০ বুন্দেসলিগা
২০০৯–১০ বুন্দেসলিগা জার্মানির পেশাদার ফুটবল লীগের শীর্ষ স্তর বুন্দেসলিগার ৪৭তম মৌসুম ছিল। এই মৌসুমটি ২০০৯ সালের ৭ই আগস্ট তারিখে শুরু হয়ে ২০১০ সালের ৮ই মে তারিখে সম্পন্ন হয়েছিল। ভলফসবুর্গের বসনীয় মধ্যমাঠের খেলোয়াড় জভিয়েজদান মিসিমোভিচ এই মৌসুমের প্রথম গোল করেছিলেন। ভলফসবুর্গ বুন্দেসলিগার পূর্ববর্তী আসরের চ্যাম্পিয়ন, যারা ২০০৮–০৯ মৌসুমে ৬৯ পয়েন্ট অর্জন করে এই প্রতিযোগিতার ইতিহাসে ১ম বারের মতো শিরোপা জয়লাভ করেছিল। এই মৌসুমে ৭০ পয়েন্ট অর্জন করে বায়ার্ন মিউনিখ ২১তম বারের মতো বুন্দেসলিগা এবং ২২তম বারের মতো জার্মান শিরোপা জয়লাভ করেছিল। ভলফসবুর্গের বসনীয় আক্রমণভাগের খেলোয়াড় এদিন জেকো ২২ গোল করে এই মৌসুমের শীর্ষ গোলদাতার পুরস্কার জয়লাভ করেছিলেন।